kardosdrur/scandi-wiki huggingface dataset:
Ejner Hugo Augsburg

Ejner Hugo Augsburg (født 26. april 1892 i Roskilde, død 26. oktober 1971 i København) var en dansk officer, palæforvalter og kammerjunker, bror til H.V. Augsburg.

Han var søn af justitsråd, apoteker Jannik Augsburg (død 1930) og hustru Emilie f. Hansen (død 1929), blev premierløjtnant 1916, kaptajn 1931 og oberstløjtnant 1940. Augsburg gennemgik Hærens Gymnastikskole 1919-20 og kursus på Skydeskolen for Håndvåben 1929-30. Han gjorde tjeneste ved 1., 5., 6. og 9. regiment samt ved Den Kongelige Livgarde; var chef for 7. bataljon, Vordingborg 1940-45 og for 1. livgardebataljon 1945-51. Han blev stillet til rådighed for Livgarden 1951 og fik afsked 1952. Samme år blev Augsburg udnævnt til palæforvalter ved Amalienborg og stod i nr. i reserven indtil 1957.

Han deltog i moderne femkamp sammen med danske officerer i de olympiske lege i Antwerpen 1920; deltog i internationale officersfægtestævner i Holland 1922 og 1927, i Frankrig 1923 og i Ungarn 1929 samt i de danske militære idrætsstævner.

Han var Ridder af Dannebrog, Dannebrogsmand og dekoreret med Ridderkorset af Italiens Kroneorden, Stort Æreskors af Oranje Husorden og Ridder af 1. klasse af Sankt Olavs Orden.

Han blev gift 11. november 1927 med skuespillerinde Aase Ulrich (19. oktober 1900 på Frederiksberg - 7. marts 1996 i København), datter af oberstløjtnant Kay Ulrich og hustru kgl. kammersangerinde Emilie Ulrich.

Eksterne henvisninger 

 Kraks Blå Bog 1957 

Personer i Kraks Blå Bog (afdøde)
Slotsforvaltere fra Danmark
Officerer fra Danmark
Personer fra Roskilde
Danskere i 1900-tallet
Moderne femkæmpere fra Danmark
Heinrich Berghaus

Heinrich Berghaus (3. maj 1797-17. februar 1884) var en tysk geograf og kartograf. 

Oprindelig ingeniør fik han 1816 ansættelse som ingeniørgeograf under Krigsministeriet i Berlin og deltog blandt andet i 
den store Triangulation af den preussiske Stat. 1825 blev han professor i anvendt matematik ved 
Bygningsakademiet. 1839-48 ledede han en  geografisk Læreanstalt, hvorfra blandt andre Hermann Berghaus, 
Henry Lange og August Petermann er udgåede. 

Blandt hans kartografiske Arbejder må særlig fremhæves Atlas von Asien (1833) og Physikalische Atlas (20 Lev. 1836-48, ny bearbejdet af Hermann Berghaus 1886). I tidens løb var Berghaus udgiver af flere geografiske tidsskrifter, saaledes »Hertha« (1825-29) og »Geographisches Jahrbuch« (1849-52), der fra 1855 udkom maanedlig under 
Petermann’s Ledelse som »Petermann’s Mittheilungen«. Af andre Værker kan fremhæves 
Allgemeine Länder- und Völkerkunde (1836-41), Grundriss der Geographie (1840-43) med flere.

Kilder 

 

Geografer fra Tyskland
Matematikere fra Tyskland
Faglitterære forfattere fra Tyskland
Tyskere i 1800-tallet
Salmonsens
Karl Lamprecht

Karl Gotthart Lamprecht (25. februar 1856 i Jessen i Preussen – 11. maj 1915 i Leipzig) var en tysk historiker.

Lamprecht uddannede sig omhyggelig, ikke blot i historie, men også i litteratur- og kunsthistorie, jura og nationaløkonomi. 1885 blev han professor i Bonn; 1890 forflyttedes han til Marburg; siden 1892 var han knyttet til Leipzigs Universitet. Han har udfoldet en rig forfattervirksomhed på de områder, hans ungdomsstudier havde ført ham ind på; men hans hovedværker er Deutsches Wirtschaftsleben im Mittelalter (4 bind, 1886), en dybtgående, økonomisk skildring af høj værdi, og Deutsche Geschichte (12 bind, 1890—1909, med et supplement, Zur jüngsten deutschen Vorgangenheit, 3 bind, 1902—04), en særdeles åndfuld fremstilling af hovedtrækkene i Tysklands historie med tonen på den indre kulturudvikling. Det sidste værk blev fra nogle sider løftet til skyerne, fra andre sider stærkt angrebet.

Lamprecht stillede sig i en skarp modsætning til den Rankeske skole: medens denne lægger hovedtonen på den politiske historie og de enkelte fremragende personligheder, satte han i stedet historievidenskabens mål i at studere og forstå kulturtilstandene og deres sammenhæng, og i en række småskrifter, for eksempel Alte und neue Richtungen in der Geschichtswissenschaft (1898), Die kulturhist.orische Methode (1900) forsvarede han sin metode og sine resultater. En frugt af hans studieretning var oprettelsen ved Leipzigs Universitet af et Institut für Kultur- und Universalgeschichte.
Ved sin brede kundskab og sin fine forståelse af vekselforholdet mellem de forskellige kulturfænomener har Lamprecht sikkert tilført den tyske historiegranskning et friskt og livskraftigt element.

Kilder 

 

Historikere fra Tyskland
Ansatte ved Bonns Universitet
Ansatte ved Freiburgs Universitet
Ansatte ved Leipzigs Universitet
Faglitterære forfattere fra Tyskland
Tyskere i 1800-tallet
Tyskere i 1900-tallet
Salmonsens
Carl Rosenberg

Carl Frederik Vilhelm Mathildus Rosenberg (født 2. januar 1829 i Skanderborg, død 3. december 1885 i København) var en dansk historisk og politisk forfatter, far til forfatteren P.A. Rosenberg, skuespillerinden Soffy Walleen og komponisten Vilhelm Rosenberg. 

Rosenberg blev cand. jur. 1854, 1858 kancellist og 1863 fuldmægtig i Kirke- og Undervisningsministeriet, men fik 1866 afsked, fordi han ikke ville opgive sin politiske forfattervirksomhed. Når undtages et par flyveskrifter imod ministeriet Ørsted 1853—54, havde han indtil 1864 fortrinsvis syslet med litterære studier; han skrev talrige boganmeldelser i Dansk Maanedsskrift (1858—65), en Illustreret Verdenshistorie (1860) med særlig vægt på de kulturhistoriske forhold og en afhandling om Rolands-Kvadet (1861), hvorved han vandt doktorgraden. Men stærkt grebet af fædrelandets ulykke 1864 kastede han sig ivrig ind i drøftelsen af de politiske forhold, blandt andet i Fædrelandet, og udfoldede stor iver for at udbrede den nordiske enhedstanke og bane vej for dens virkeliggørelse, da han heri så Nordens eneste frelse. Han affattede 1864 et udkast til en nordisk union, der blev grundlag for de forhandlinger, som Karl XV samme år førte med den danske regering, og han udviklede denne tanke nærmere i en omfattende fremstilling af Den politiske Skandinavisme. 

Han var medstifter af Nordisk Samfund 1865 og forfattede på dets vegne en række Blade til Menigmand fra danske Skandinaver, som siden gik over til at blive Ugeblade til Menigmand (1867—69). Ligeledes var han medredaktør og flittig medarbejder af Hamiltons Nordisk tidskrift (1866—70), hvilket nærmest forvoldte hans afskedigelse. Endnu i nogle år fortsatte han denne politiske virksomhed (var 1873—74 redaktør af Dansk Ugeblad), men trak sig derefter tilbage i mismod og bitterhed imod Venstre — som han ellers i flere måder stod nær — fordi det ikke ville gøre forsvarssagen, som han selv omfattede med sværmerisk begejstring, til sin hovedopgave. Han var desuden en varm talsmand for Islands selvstændighed og fulgte med, da kong Christian IX 1874 drog til Island for at fejre dettes tusindårsfest. Han vendte sig derefter igen til sine historiske studier, skrev nogle folkeskrifter Danmark i 1848 (1873), Gustaf Adolf (1879), og samlede endelig sine kræfter til en. grundig og aandfuld fremstilling af Nordboernes Aandsliv, som han desværre kun fik halvt fuldendt (3 bind, 1878—85). I 1884 blev han docent ved universitetet i nordisk sprog og litteratur.

Kilder

Eksterne henvisninger 
 

Litteraturhistorikere fra Danmark
Faglitterære forfattere fra Danmark
Dansksprogede forfattere fra Danmark
Danskere i 1800-tallet
Personer fra Skanderborg
Personer i Dansk Biografisk Leksikon
Carl
Salmonsens
P.A. Rosenberg

Peter Andreas Plum Rosenberg (født 28. juli 1858 i København, død 17. maj 1935 i Gentofte) var en dansk forfatter og foredragsholder, søn af Carl Rosenberg, bror til Soffy Walleen.

Rosenberg blev student 1875, magister i religionsfilosofi 1884, var i flere år lærer ved københavnske privatskoler, 1889—1909 med enkelte afbrydelser instruktør ved Dagmarteatret, fra 1909 censor ved privatteatrene. Han har dyrket usædvanlig omfattende interesser og i anskuelser været en bekæmper af den brandeske radikalisme og en talsmand for kristendommen og de nationale traditioner i åndslivet. Han debuterede som forfatter med fortællingen Af et Digterliv (1881). En lang række skuespil af ham er blevet opført paa forskellige teatre: Fantomer (1883, det kongelige Teater), Hjarne (1883, Dagmarteatret), Klytemnestra (1889, sammesteds), der regnes for hans betydeligste arbejde, Henning Tondorff (1894, sammesteds), Dønvig Præstegaard (1899, sammesteds), Hjælpen (1904, det kongelige Teater), Hyggeligheden (1905, Frederiksberg Teater), Byen ved Havet (1906, det kongelige Teater), Politik (1908, i provinsen), Den gamle Skov (1912, det kongelige Teater), Kunstnernaturer (1918, Dagmarteatret). Endvidere har Rosenberg oversat skuespil således på meget fremragende måde Edmond Rostands Cyrano de Bergerac. Han har også oversat Goethes lyrik, og han har forfattet den romantiske digtning Salighedens Ø (1908), Smaa Fortællinger (1910), digtsamlingen Pil og Plekter (1910), endvidere en række 
populærvidenskabelige bøger: Søren Kierkegaard (1898), Rasmus Nielsen (1903), Grækeraanden (1903), Romeraanden (1905), Kristenaanden (1909), Herman Bang (1912), Bjørnson (1915). Han har for kunstforlaget Danmark redigeret Store nordiske Konversationsleksikon og Verdenskrigen. Rosenberg var ikke banebrydende som digter, ikke dybtgående som forsker, men et meget fremragende talent som populær forelæser og oplæser. Han har virket i næsten enestående udstrækning rundt om i Folkeuniversitetsforeninger, Højskoleforeninger og andre foredragsforeninger. Særlig har han lagt vægt på gennem en hensigtsmæssig forening af foredrag og oplæsning at vække sine tilhøreres sans for de klassiske digteres værker.

Kilder

Fodnoter

Eksterne henvisninger 
 
 P.A. Rosenberg på Dansk Forfatterleksikon

Dramatikere fra Danmark
Foredragsholdere fra Danmark
Dansksprogede forfattere fra Danmark
Danskere i 1800-tallet
Danskere i 1900-tallet
P.A.
Personer i Dansk Biografisk Leksikon
Personer i Kraks Blå Bog (afdøde)
Vilhelm Rosenberg

Vilhelm Rosenberg (20. august 1862 i København – 4. juli 1944) var en dansk komponist, søn af Carl Rosenberg, bror til Soffy Walleen og P.A. Rosenberg.
 
Rosenberg blev student 1881, men
vendte sig dog snart til Musikken, Elev af det
kgl. Konservatorium 1883—85. Lærer i Sang og
Komposition ved Horneman’s Konservatorium
1890—1906. Ancker’ske Legat 1892.
Musikdirigent ved Dagmarteatret 1889—91. Dirigent for
Sangforeningerne »Ydun« og »Afholdsfolkenes
Fælleskor«. Hans Kompositioner omfatter en
Opera, »Lorenzaccio«, fremdeles Balletterne
»Terpsichore« og »De Forelskedes Luner« (kgl.
Teater resp. 1913 og 1917), Kantaterne »Attila«,
»Tonernes Verden« og »Charles Dickens«,
dertil Musik til en Række dram. Arbejder samt sangmusik.

Kilder 
 
 

Komponister fra Danmark
Danskere i 1800-tallet
Danskere i 1900-tallet
Vilhelm
Personer i Dansk Biografisk Leksikon
Personer i Kraks Blå Bog (afdøde)
Salmonsens
Jonas Sjöstedt

Tor Jonas Sjöstedt (født 25. december 1964 i Göteborg), er en svensk politiker og metalarbejder. I januar 2012 blev han formand for Vänsterpartiet.

Metalarbejder 
I 1990 blev Jonas Sjöstedt ansat på Volvo Trucks’s lastbilfabrik i Umeå.

Medlem af EU-Parlamentet 
Jonas Sjöstedt var medlem af Europa-Parlamentet fra 1995 til 2006, hvor han sad i GUE/NGL.

Rigsdagsmedlem 
I 2010 blev Jonas Sjöstedt medlem af Riksdagen.

Partileder 
I juli 2011 meddelte Sjöstedt, at han ville stille op til posten som leder af Vänsterpartiet. I december 2011 indstillede valgudvalget ham til posten, som han overtog fra Lars Ohly den 6. januar 2012.

Kilder 
 Artiklen bygger helt eller delvist på Svensk Wikipedia.

Politikere fra Sverige
Personer fra Göteborg
Karl von Staudt

Karl Georg Christian von Staudt (24. januar 1798 i Rothenburg ob der Tauber – 1. juni 1867 i Erlangen) var en tysk matematiker.

Von Staudt virkede fra 1835 som professor i matematik ved universitetet i Erlangen. Han har i sine værker Geometrie der Lage
(1847) og Beiträge zur Geometrie der Lage (1856—60) udført et betydningsfuldt arbejde for den af Poncelet, Chasles og Steiner uddannede moderne rene geometri, ved at give den et udelukkende projektivt grundlag, og sætte den i stand til lige så udtømmende som den analytiske geometri at behandle både reelle og imaginære rumstørrelser. Hans definition af reelle rækkers projektivitet lider dog af mangler, som andre har bødet på. Von Staudt har bevist en interessant sætning om de Bernoulliske tal. Han er mellem de første, der har opstillet almindelige sætninger om grafiske kurver.

Kilder 

 

Matematikere fra Tyskland
Geometere
Ansatte ved Erlangens Universitet
Faglitterære forfattere fra Tyskland
Tyskere i 1800-tallet
Salmonsens
Ariël Jacobs

Ariël Jacobs (født 25. juli 1953) er tidligere belgisk fodboldspiller og fodboldtræner. Som spiller spillede han i en række belgiske klubber. Som træner opnåede Ariël Jacobs at blive cheftræner for bl.a. F.C. København og den franske Ligue 1-klub Valenciennes FC.

Trænerkarriere

RSC Anderlecht
Som træner for Anderlecht vandt Jacobs den belgiske pokaltitel i 2007–08 samt to belgiske mesterskaber i 2009–10, 2011–12. Med Ariël Jacobs vandt klubben den belgiske Supercup i 2010

FC København 
Den 22. juni 2012 blev han præsenteret som ny cheftræner i FC København, og i sin første sæson som træner førte han klubben til et dansk mesterskab. Sæsonstarten i den efterfølgende sæson bød imidlertid på en række utilfredsstillende resultater, og den 21. august 2013 blev han fyret og erstattet af Ståle Solbakken.

Valenciennes FC 
Den 14. oktober 2013 blev det offentliggjort, at Jacobs var blevet udnævnt som ny cheftræner for Valenciennes FC i den franske Ligue 1.

Valenciennes FC rykkede efter sæsonen 2013-14 ud af Ligue 1, og parterne annullerede herefter Ariël Jacobs kontrakt.

Resultater

La Louvière
Belgisk Pokalmester (2003)

Anderlecht
Belgisk Mester (2010, 2012)
Belgisk Pokalmester (2008)

FC København
Dansk Mester (2013)

Referencer 

Fodboldspillere fra Belgien
Fodboldtrænere fra Belgien
Fodboldtrænere for FC København
Fodboldspillere fra Racing White Daring Molenbeek
Benny Jamz

Benjamin Jacob Small Heyn-Johnsen (født 22. august 1993), også kendt som Benny Jamz eller Højer Øye, er en dansk-jamaicansk rapper og producer. Han har været med i rapgrupperne B.O.C. og Molotov Movement.

Han udgav i 2014 albummet Brænd System med numre som f.eks. "Brænd System feat. Gilli" og "Dumme". I forhold til hans tidligere udgivelser var det album præget af politik og samfundskritik. Han udgav albummet under sit andet kunstnernavn, "Højer Øye", som han anvender, når han rapper på dansk.

Oprindeligt rappede han på engelsk, men da han hørte andre danske rappere som f.eks. Gilli, Mellemfingamuzik og Kesi, blev han inspireret til at bruge det danske sprog i højere grad.

Foruden at rappe har han haft en birolle i filmen Ækte Vare.

Diskografi

Album

Referencer

Eksterne henvisninger 
 
 its benny på youtube.com

Rappere fra Danmark
Musikproducere fra Danmark
Julius Heinrich Petermann

Julius Heinrich Petermann (født 12. august 1801 i Glauchau, død 10. juni 1876 i Nauheim) var en tysk orientalist.

Petermann blev 1837 ekstraordinær professor i østerlandske sprog i Berlin og senere medlem af Akademiet. Han berejste Forasien og Persien i årene 1852—55 (beskrevet i hans Reisen im Orient, 2 bind, 1860—61) og 1867—68 Palæstina og Syrien.

Hans hovedværk er: Grammatica linguæ Armeniacæ (1837); værdifulde er også de af ham med andre udgivne korte grammatikker over flere østerlandske sprog: Porta linguarum Orientalium (1840; 2. udgave 1864—72).

Efter Schwartzes død udgav Petermann dennes koptiske Pistis Sophia med latinsk oversættelse (1851); 1872 begyndte han udgivelsen af Pentateuchus Samaritanus (fuldendt af Vollers 1891). Han har også udgivet: Thesaurus s. Liber magnus, vulgo liber Adami appellatus, desuden en hebraisk grammatik efter samaritansk udtale med mere.

Kilder 

 

Orientalister fra Tyskland
Ansatte ved Humboldt-Universität zu Berlin
Medlemmer af Det Preussiske Videnskabsakademi
Faglitterære forfattere fra Tyskland
Tyskere i 1800-tallet
Justus Perthes

Johann Georg Justus Perthes (11. september 1749 – 2. maj 1816) var en tysk forlægger, farbroder til Friedrich Christoph Perthes.

Perthes oprettede 1785 et forlag i Gotha under firma Justus Perthes med den Gothaske hofkalender, som han havde forpagtet af det Ettlingerske forlag. Hans søn, Wilhelm Perthes (1793—1853) lagde grunden
til det kartografiske forlag ved udgivelsen af kortværker af Spruner, Stieler, Berghaus, von Sydow og andre, og fortsatte udgivelsen af Gothakalenderen, der 1826 var overgået til forlaget som ejendom, og hvortil der senere sluttede sig andre genealogiske kalendere og Diplomatisches Jahrbuch. Hans søn, Bernhard Wilhelm Perthes (1821—57), grundlagde 1854 den "geografiske anstalt" med de bekendte "Mittheilungen", som fra 1855—78 redigeredes af August Petermann. Fra 1881 var Bernhard Wilhelm Perthes' søn, Bernhard Perthes indehaver af firmaet, der 1916 overtogs af dennes søn, Joachim Perthes.

Kilder 

 

Erhvervsfolk fra Tyskland
Tyskere i 1700-tallet
Tyskere i 1800-tallet
Forlag fra Tyskland
Salmonsens
Ernst Behm

Ernst Behm (født 4. januar 1830 i Gotha, død 15. marts 1884 sammesteds) var en tysk geografisk og statistisk forfatter.

Behm indtrådte i 1856 som medarbejder i Justus Perthes i samtiden berømte geografiske anstalt, hvor han navnlig udfoldede en rig virksomhed i redaktionen af "Petermann’s Mitteilungen". I 1876 overtog han redaktionen af den statistiske del af Gotha-kalenderen, men vedblev dog stadig at være virksom for "Mitteilungen", hvis overledelse han fik 1878 efter August Petermanns død. 

Allerede i 1866 havde han begyndt udgivelsen af "Geographisches Jahrbuch", hvis redaktion han i 1878 afgav til Hermann Wagner. Den befolkningsstatistiske del af dette tidsskrift udskiltes i 1872 og udkom fra den tid under Behms og Wagners redaktion som "Ergänzungshäfte" til "Petermann’s Mitteilungen" under titel af "Die Bevölkerung der Erde".

Litteratur 
 

Geografer fra Tyskland
Faglitterære forfattere fra Tyskland
Tyskere i 1800-tallet
Salmonsens
Personer fra Gotha
Alexander Supan

Alexander Georg Supan (født 3. marts 1847 i Innichen, Tyrolen, død 7. juli 1920 i Breslau) var en østrigsk geograf.

Efter at have studeret i Graz, Halle og Leipzig blev han 1877 ansat som docent ved universitetet i Czernowitz, hvor han senere (1880) blev professor i geografi; 1909-1916 var han professor i geografi i Breslau. Han var fra 1884—1909 redaktør af Petermanns Mitteilungen i Gotha og hævede dette tidsskrift til det ypperste blandt de geografiske tidsskrifter; han har selv skrevet flere af supplementshefterne, for eksempel fortsættelsen af de af Behm og Wagner påbegyndte folketællingsoversigter Die Bevölkerung der Erde. Blandt hans øvrige skrifter kan fremhæves Grundzüge der physischen Erdkunde (1884), senere udkommen i flere omhyggelig nybearbejdede udgaver; Österreich-Ungarn i Kirchhoffs Länderkunde von Europa samt kortfattede, meget benyttede lærebøger for de tyske og østrigske mellemskoler. I sine sidste to leveår var han lammet, men fortsatte dog sin videnskabelige virksomhed til sin død.

Kilder 

 

Geografer fra Østrig
Professorer fra Østrig
Faglitterære forfattere fra Østrig
Tysksprogede forfattere
Østrigere i 1800-tallet
Østrigere i 1900-tallet
Oister

OiSTER er et dansk online lavpris teleselskab, der blev etableret i 2008.

Fra begyndelsen var det eneste produkt mobilt bredbånd, men i 2010 blev forretningen udvidet til også at omfatte mobiltelefoni. Siden lanceringen af mobiltelefoni har OiSTER deltaget aktivt i priskrigen på det danske telemarked. OiSTER er en selvstændig forretningsenhed under Hi3G Danmark ApS, der også driver teleselskabet 3. OiSTER og 3 benytter samme netværk. OiSTER fungerer dog selvstændigt med egen administration, kundeserviceafdeling og eget faktureringssystem. Hovedkontoret er beliggende i Københavns Sydhavn.

OiSTERs direktør var fra 2008 til 2011 Kenneth Boye, som blev afløst i 2011 af Jesper Bennike indtil december 2020. Fra januar 2021 har Anthony Lim været direktør.

Referencer

Eksterne henvisninger 
 OiSTERs hjemmeside

Mobilselskaber i Danmark
Etableret i 2008
Bessie Braddock

Bessie Braddock (født Elizabeth Bamber, 24. september 1899 i Liverpool – 13. november 1970) var en britisk politiker fra Labour Party. 

Braddock var kendt som en ivrig socialist og kampagneleder. Hendes mærkesager omfattede barselsorlov, børneforsorg og ungdomskriminalitet. Braddock sluttede sig til Communist Party of Great Britain før hun meldte sig ind i Labour Party. Bessies politiske synspunkter var i høj grad formet af hendes barndomsår i Liverpool, hvor hendes mor involverede Bessie i frivilligt, socialt arbejde.

Bessie gik under øgenavnet "Battling Bessie" pga. hendes diskussionslyst og kampgejst. Bessie er bl.a. kendt fra en ordveksling med Winston Churchill i det britiske parlament, hvor hun skulle have ytret "Winston, you are drunk, and what's more, you are disgustingly drunk.", hvortil Churchill svarede "Bessie, my dear, you are ugly, and what's more, you are disgustingly ugly. But tomorrow I shall be sober and you will still be disgustingly ugly." 

I 1922 giftede hun sig med John "Jack" Braddock. Jack Braddock blev siden borgmester i Liverpool City Council i perioden fra 1955 til 1961 og igen fra maj 1963.

Kilder og henvisninger

Politikere fra England
Labour
Nicole Bricq

Nicole Bricq (født 10. juni 1947 i La Rochefoucauld - 6. august 2017) var en fransk politiker fra Parti Socialiste. 

Den 16. maj 2012 udnævntes hun til økologiminister i Regeringen Jean-Marc Ayrault og den 21. juni 2012 blev hun Udenrigshandelminister.

Politikere fra Frankrig
Senatorer fra Frankrig
Medlemmer af Frankrigs nationalforsamling
Miljøministre fra Frankrig
Delphine Batho

Delphine Batho (født 23. marts 1973 i Paris) er en fransk politiker fra Parti Socialiste. 

Den 16. maj 2012 udnævntes hun til statssekræter for Justits i Regeringen Jean-Marc Ayrault og den 21. juni 2012 bliver hun Økologiminister.

Efterfølger: Philippe Martin (2013-2014)

Politikere fra Frankrig
Miljøministre fra Frankrig
Præsidentaspiranter fra Frankrig
Medlemmer af Frankrigs nationalforsamling
Follow That Dream (sang)

"Follow That Dream" er en komposition af Fred Wise og Ben Weisman og er indsunget af Elvis Presley. "Follow That Dream" er titelnummer til Elvis Presley-filmen Follow That Dream fra 1962. Sangen blev indspillet af Elvis hos RCA Studio B i Nashville den 2. juli 1961.

"Follow That Dream" blev aldrig udgivet som single, men udkom som et af numrene på en EP-pladen, der ligeledes hed Follow That Dream og som yderligere indeholdt tre af filmens sange, nemlig "What A Wonderful Life" (Sid Wayne, Jerry Livingston), "I'm Not The Marrying Kind" (Sherman Edwards, Mack David) samt "Angel" (Sid Tepper, Roy C. Bennett). Den sidste af filmens fem sange, 
"Sound Advice" (Bill Giant, Anna Shaw) var efter Elvis' mening ikke god nok til EP'en men kom dog med på LP'en Elvis for Everyone i 1964.

EP-pladen med filmens sange kom på gaden i april 1962, samtidig med premieren på filmen Follow That Dream.

"Follow That Dream" er endvidere på CD'en fra 18. juli 1995 Command Performances – The Essential 60's Masters, vol. 2, som er en samling af de bedre af Elvis' filmsange fra 1960'ernes mange spillefilm.

Besætning 
Ved indspilningen af "Follow That Dream" og de øvrige sange fra filmen deltog:
 Elvis Presley – sang
 The Jordanaires – kor, baggrund
 Millie Kirkham – kor, baggrund
 Homer 'Boots' Randolph – saxofon
 Scotty Moore – guitar
 Hank Garland – guitar
 Neal Matthews Jr. – guitar
 Floyd Cramer – klaver
 Bob Moore – bas
 D.J. Fontana – trommer
 Buddy Harman – trommer

Referencer 

Elvis Presley-sange
Sange fra 1961
Rock and roll-sange